Foto’s: Verwoesting in die Overberg-distrikDie verwoesting in Bettysbaai. Foto: Dirk Theron (via Facebook) “So baie mense het hul huise verloor; alles wat hulle besit. Dit was so ŉ verskriklike, verskriklike dag met so baie trane.” Só skryf ŉ sosialemediagebruiker in reaksie op die nuus dat talle huise in Bettysbaai en Franskraal Vrydagmiddag onder verwoestende wegholbrande deurgeloop het. Hoewel die omvang van die skade nog nie amptelik vasgestel is nie, is daar volgens berigte tussen 20 en 30 huise in Bettysbaai in die brand verwoes. In Franskraal het daar ook huise in die slag gebly. Maroela Media het vroeër berig inwoners van Bettysbaai, Franskraal en Karwyderskraal is Vrydagmiddag opdrag gegee om dringend hul huise te ontruim aangesien die brande in die gebiede buite beheer was. Sommige inwoners het hul besittings uit hul huis probeer dra, maar moes uiteindelik handdoek ingooi en met net die nodigste die gebied verlaat. Vroegaand het reën oor die gebied uitgesak wat welkome verligting gebied en die brandbestryders gehelp het om die brande in bedwang te bring. Die sterk winde wat heelmiddag die vlamme aangeblaas het, het vroegaand ook gaan lê. Die Overstrand-munisipaliteit het teen 20:15 gesê hulle is besig met assessering van die omvang van die skade in Bettysbaai, Franskraal en Karwyderskraal. Hulle het wel bevestig dat talle eiendomme in Bettysbaai en Franskraal in die slag gebly het, terwyl enkele eiendomme in Karwyderskraal ook deur die vlamme verswelg is. Eiendom op Bettysbaai wat onder die brand deurgeloop het. Foto: Jean da Cruz (via Facebook) “Voorlopige assessering by Northcliff en Hermanus Heights toon dat daar geen of slegs geringe skade hier aan strukture aangerig is. Een persoon in Bettysbaai is beseer en in die hospitaal opgeneem,” lui die verklaring. Intussen is alle paaie in die gebied weer oopgestel. Kragonderbrekings kom op verskeie plekke voor en Eskom-tegnici werk daaraan om die kragtoevoer te herstel. Vier gemeenskapsale het deur die nag oop gebly waar inwoners wat hul huise moes ontruim, kon skuiling soek. Talle mense het kos, komberse en mediese voorraad geskenk vir diegene wat die nag in die sale moes deurbring. Wetstoepassers het deur die nag die aangetaste gebiede gemonitor.